शिवराम र रवि अघि बढ्दै
डिफेन्डिङ च्याम्पियन रवि खड्का र नेपाल नम्बर एक गल्फर शिवराम श्रेष्ठले सूर्य नेपाल एनपीजीए म्याच प्ले गल्फ प्रतियोगिताको पहिलो दिन मंगलबार आफ्नो खेलमा जित पाएका छन् । नेपालका शीर्ष १६ व्यावसायिक गल्फरले सहभागिता जनाउने सूर्य नेपाल गल्फ टुर २०१७–१८ को पाँचौं प्रतियोगिता राजधानीको पार–६८ रोयल नेपाल गल्फ क्लबमा तीन दिन चल्नेछ ।
काठमाडौँ — डिफेन्डिङ च्याम्पियन रवि खड्का र नेपाल नम्बर एक गल्फर शिवराम श्रेष्ठले सूर्य नेपाल एनपीजीए म्याच प्ले गल्फ प्रतियोगिताको पहिलो दिन मंगलबार आफ्नो खेलमा जित पाएका छन् । नेपालका शीर्ष १६ व्यावसायिक गल्फरले सहभागिता जनाउने सूर्य नेपाल गल्फ टुर २०१७–१८ को पाँचौं प्रतियोगिता राजधानीको पार–६८ रोयल नेपाल गल्फ क्लबमा तीन दिन चल्नेछ ।शीर्ष वरीयताका गल्फर शिवरामले सबैभन्दा सहज जित दर्ता गर्ने क्रममा १६ औं वरीयताका रामकृष्ण श्रेष्ठलाई ६ होल अग्रताले हराए । पछिल्लो सिजन म्याच–प्लेको उपाधि जितेका रविले पशुपति शर्मालाई हराउँदै क्वाटरफाइनलमा स्थान बनाए । दोस्रो वरीयताका सञ्जय लामाले भने अन्तिम होलसम्म पुगेको प्रतिस्पर्धामा प्रदीप लामालाई दुई होलले पराजित गरे । उनी गत संस्करणका उपविजेता हुन् ।तेस्रो वरीयताका भुवन नगरकोटीले १४ औं वरीयताका कृष्णमान राजवाहकलाई ४ होल र पाँचौं वरीयताका सूर्यप्रसाद शर्माले ७ स्थान मुनिका विकास अधिकारीलाई अन्तिम होलअघि पराजित गरे । ११ औं वरीयताका यलम्बरसिंह अधिकारी, रामे मगर र जयराम श्रेष्ठ पनि विजयी हुँदै क्वारफाइनल पुगेका छन् । 